એરનસિંગ અપુત્ર હતા. જૂજ વર્ષો પહેલાં તેમણે હેમીને ગોદ લીધી હતી. હવે એ બાર વર્ષની થઈ હતી. પણ એની માનસિક ઉંમર ચાર વર્ષની બાળકી જેટલી હતી. પ્રયત્નોની પરાકાષ્ટા છતાં તે હજુ ત્રીજા ધોરણમાં હતી. ક્લાસમાં બધી છોકરીઓ તેનાથી ઘણી નાની હોય તે સ્વાભાવિક ઘટના હતી. સ્કૂલમાં સૌ એની ઠેકડી ઉડાડતા હોવાથી એને સ્કૂલ જવાનું ગમતું નહીં. ઘરમાંય તે ખૂશ નહોતી કારણ પોદીની શિસ્ત કડકાઇની કક્ષા પાર કરતી હતી. તેમાં ક્યાંકથી હેમીને તે દત્તક સંતાન હોવાનું જાણવા મળ્યું. ચાર વર્ષની માનસિક ઉંમર હોય તે બાળકી દત્તક એટલે શું, તે સમજી ન શકે. હેમીએ વિચાર્યું કે દત્તક એક સણસણતી ગાળ છે. નબળું માનસ ધરાવતી હેમીનું સંતુલન વધુ ડામાડોળ થવાં માંડ્યું. તે એરનસિંગ અને પોદીનો તિરસ્કાર કરતી થઈ પણ મનની વાત હોઠે આણી શકે તેવી કુનેહ તેનામાં નહોતી. મન મોકળું કરી શકાય તેવું સ્વજન પણ પાસે નહોતું. હચમચી ઉઠેલ હેમી એલફેલ વર્તી સૌનું ધ્યાન ખેંચતી થઈ. ભાંગફોડ કરી સૌનું ધ્યાન ખેંચવાનો એને ચસ્કો લાગ્યો હતો.